શરૃઆતમાં ખોરાક પણ માફક ન આવતો. તબિયત લથડી જતી. મલેરિયા તો અવારનવાર થઈ જતો. છતાં મન મક્કમ કરીને તેઓ મચી પડ્યાં હતાં. હિંદી શીખીને તેમણે બાપુના રચનાત્મક કાર્યોમાં સાથ આપવા માંડ્યો. તેમના કપડાં, આહાર, આરામ, દવા એમ નાનામાં નાની બાબતનો ખ્યાલ રાખતા. ગાંધીજીની આત્મકથા ‘સત્યના પ્રયોગો’નું મહાદેવભાઈ દેસાઈ અંગ્રેજીમાં ભાષાંતર કરી રહ્યાં હતા ત્યારે તેના પ્રૂફરીડિંગનું કામ પણ તેમણે કરેલું. બ્રિટિશ શાસન સામેના ગાંધીજીના અસહકાર, સત્યાગ્રહ, વિદેશી ચીજોનો બહિષ્કાર જેવાં કાર્યોમાં પણ તેમણે સહમતિ દર્શાવી. તો ૧૯૩૧માં લંડનમાં યોજાયેલી ગોળમેજી પરિષદમાં ગાંધીજી સાથે ખાદીમાં ફરતી આ અંગ્રેજ મહિલાએ વિશ્વભરના માધ્યમોનું ધ્યાન ખેંચ્યું હતું. ૧૯૪૨ની ‘હિંદ છોડો ચળવળ’ દરમિયાન પૂનાના આગાખાન પૅલેસમાં ગાંધીજી, કસ્તૂરબા, સરોજિની નાયડુ, મહાદેવભાઈ દેસાઈ સાથે તેમને પણ નજરકેદ કરવામાં આવ્યા હતા. ચાર વર્ષ જેટલો સમય તેઓ નજરકેદ રહ્યાં ત્યાં સુધીમાં મહાદેવભાઈ દેસાઈ અને કસ્તૂરબાનું પૅલેસમાં જ મૃત્યુ થયું.